**Bătăi de inimă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Dacă vreodată dorul de mine

O să-ţi vorbească în limbi nevorbite

Cheamă-l aproape, spune-i: "străine,

Ce veşti mi-aduci?" şi ascultă-l, iubite!

El o să-ţi spună cât de aproape

De tâmpla ta îmi rostesc rugăciunea,

Cum mă confund cu durerea ce-ncape

Între hotarele vremii, când lumea

Ne vrea topiţi într-o flacără vie,

Incandescentă ca slovele-acestea,

Dacă-ntr-o zi îţi voi fi agonie

Mergi mai departe şi scrie povestea.

- Dacă mă-ncearcă vreo nostalgie

Şi-o să mă-nec în aduceri aminte,

Strânge-mă-n braţe, poate-o să-mi fie

Sete de cer şi-nsetat de cuvinte

O să rostesc un verset din scriptură

Şi undeva, pe-o potecă spre soare,

Voi căuta urma ta care fură

Liniştea mea şi a zilei culoare.

Dacă mă-mbată dorul de tine

Am să aprind felinare pe lună

Şi-o să mă-ntorc, căutându-te-n mine

Să-ţi pot ura-ntr-un târziu: „noapte bună!”

Liliana Trif Ioan Grigoraș